作者：刘克庄
词牌/韵律：贺新郎

paragraphs: 谪下神清洞。
更遭他、揶揄黠鬼，路旁遮送。
薄命书生鸡肋尔，却笑尊拳忒重。
破故纸、谁教翻弄。
一枕茅檐春睡美，便周公、大圣何须梦。
门前客，任题凤。
卜邻羊仲并求仲。
愿春来、西畴雨足，土膏犁动。
白发巡官占岁稔，不问京房翼奉。
槔与瓮、从今无用。
醉与老农同击壤，莫随人、投献嘉禾颂。
在陋巷，胜华栋。